Source: https://ispis.sk/judikatura/KSKE/8CoP400/2011
Timestamp: 2020-04-10 11:39:51+00:00
Document Index: 3833374

Matched Legal Cases: ['§ 219', '§ 272', '§ 214', '§ 212', '§ 219', '§ 132', '§ 219', '§ 273', '§ 272', '§ 273', '§ 272', '§ 109', '§ 272', '§ 251', '§ 255', '§ 268', '§ 270', '§ 271', '§ 251', 'súd ', 'súd ', 'Súd ', 'súd ', '§ 214', '§ 212', '§ 219', 'súd ', 'súd ', '§ 132', 'súd ', '§ 219', 'súd ', '§ 219', 'súd ', '§ 273', 'súd ', '§ 272', '§ 273', 'Súd ', '§ 272', 'súd ', 'súd ', '§ 273', 'súd ', 'súd ', '§ 272', '§ 272', '§ 251', '§ 255', '§ 268', '§ 270', '§ 271', 'súd ', 'Súd ', 'súd ', '§ 109', '§ 272', '§ 251']

KSKE 8 CoP 400/2011 - iSpis
iSpis Judikatúra – KSKE 8 CoP 400/2011
KS v Košiciach, dátum 10.01.2012, sp.zn. KSKE 8 CoP 400/2011
§ 219 ods. 1 OSP § 272 ods. 1 OSP
§ 214 ods. 2 OSP § 212 ods. 1 OSP § 219 ods. 1 OSP § 132 OSP § 219 ods. 2 OSP § 273 ods. 1 OSP § 272 OSP § 273 OSP § 272 ods. 2 OSP § 109 ods. 2 písm. c) OSP § 272 ods. 1 OSP § 251 ods. 1 OSP § 255 OSP § 268 OSP § 270 OSP § 271 OSP § 251 ods. 3 OSP
Súd: Krajský súd Košice Spisová značka: 8CoP/400/2011 Identifikačné číslo súdneho spisu: 7610213027 Dátum vydania rozhodnutia: 11. 01. 2012 Meno a priezvisko sudcu, VSÚ: JUDr. Marianna Hrabovecká ECLI: ECLI:SK:KSKE:2012:7610213027.1
Uznesenie Krajský súd v Košiciach v právnej veci oprávneného G. X. nar. X.X.XXXX bývajúceho v U. B. P. na O. X. T. XX/XX proti povinnej N. X. nar. XX.XX.XXXX bývajúcej v U. B. P. na U. X/X v konaní o výkon rozhodnutia o úprave styku o odvolaní povinnej proti uzneseniu Okresného súdu Spišská Nová Ves z 10.11.2011 č.k. 15Em 3/2010-33 takto
Súd prvého stupňa uznesením z 10.11.2011 č.k. 15Em 3/2010-33 uložil povinnej pokutu 60 €, ktorú je povinná zaplatiť na účet konajúceho súdu do 3 dní od právoplatnosti uznesenia.
Proti tomuto uzneseniu podala v zákonnej lehote odvolanie oprávnená (matka maloletých detí) s odôvodnením, že na základe skutkových okolností zistených súdom prvého stupňa je súdom uložená pokuta neprináležitá a navyše pre ňu, ako matku dvoch maloletých detí neúnosná. Tiež uviedla, že podala návrh na zákaz styku otca s maloletými deťmi W. a H..
Odvolací súd bez nariadenia pojednávania podľa § 214 ods. 2 O.s.p. preskúmal uznesenie súdu prvého stupňa spolu s konaním, ktoré mu predchádzalo podľa § 212 ods. 1 O.s.p. a napadnuté uznesenie podľa § 219 ods. 1 O.s.p. ako vecne správne potvrdil.
Odvolací súd dospel k záveru, že súd prvého stupňa dostatočne zistil skutkový stav, posúdil ho podľa správnych zákonných ustanovení, v súlade s § 132 O.s.p. vyhodnotil dôkazy, a to každý dôkaz jednotlivo a všetky dôkazy v ich vzájomnej súvislosti, preto je odôvodnenie uznesenia presvedčivé a s jeho závermi sa odvolací súd s poukazom na § 219 ods. 2 O.s.p. v plnom rozsahu stotožňuje. Odvolací súd uznesenie podľa § 219 ods. 1 O.s.p. ako vecne správne potvrdil, pretože súd prvého stupňa zákonne rozhodol o uložení pokuty 60 € matke (povinnej) maloletých detí W. nar. XX.X.XXXX a H. nar. XX.X.XXXX podľa § 273 ods. 1 O.s.p.. Odvolací súd konštatuje, že v tomto prípade boli splnené zákonné podmienky podľa § 272 a § 273 O.s.p. pre uloženie pokuty matke maloletých detí (povinnej) z dôvodu, že neplnila dobrovoľne súdne rozhodnutie. Matka maloletých detí (povinná) bola osobne vyzvaná Okresným súdom Spišská Nová Ves 5.8.2011 na dobrovoľné plnenie súdneho rozhodnutia (rozsudok Okresného súdu Spišská Nová Ves z 1.3.2010 č.k. 6C 224/2009-32) spočívajúceho v umožnení styku maloletých detí W. nar.
XX.X.XXXX a H. nar. XX.X.XXXX s otcom (oprávneným) . Súd prvého stupňa na výsluchu 5.8.2011 poučil matku (povinnú) o následkoch neplnenia povinností ustanovených v súdnom rozhodnutí (§ 272 ods. 2 O.s.p.) . Napriek predmetnej výzve matka (povinná) neumožnila otcovi (oprávnenému) styk s maloletými deťmi W.B. a H. 29.10.2011, preto súd prvého stupňa napadnutým uznesením uložil matke maloletých detí (povinnej) pokutu 60 €. Z uvedených skutočností je zrejmé, že súd prvého stupňa pri uložení pokuty podľa § 273 ods. 1 O.s.p. dodržal všetky zákonné podmienky, ktoré sa pre tento postup vyžadujú, z toho dôvodu odvolací súd uznesenie súdu prvého stupňa ako vecne správne potvrdil.
Odvolací súd dodáva, že z ust. § 272 ods. 1 O.s.p. vyplýva, že právna úprava výkonu rozhodnutia o výchove maloletých detí má osobitné postavenie medzi všeobecnými ustanoveniami o výkone rozhodnutia. Na tento výkon rozhodnutia nie je možné uplatniť ustanovenia všeobecnej úpravy šiestej časti O.s.p., a to konkrétne ustanovenia výslovne uvedené v § 272 ods. 1 O.s.p., a to § 251 ods. 1 až 4, § 255 až 258, § 268, § 270 a § 271 O.s.p.. V rámci výkonu rozhodnutia súd však nie je oprávnený preskúmavať rozhodnutie súdu, ktoré je exekučným titulom z hľadiska hmotného práva (rozsudok Okresného súdu Spišská Nová Ves z 1.3.2010 č.k. 6C 224/2009-32) , ale v každom štádiu konania, a to, či už vo veci samej alebo v rámci výkonu rozhodnutia týkajúceho sa maloletého dieťaťa, musí prioritne prihliadať na záujem dieťaťa. Súd prvého stupňa preto postupoval správne, keď skúmal vhodnosť núteného výkonu rozhodnutia z hľadiska záujmov maloletých detí, na ktoré v konečnom dôsledku vo svojom rozhodnutí poukázal. Výkon rozhodnutia o výchove maloletých detí nie je ovládaný zásadou dispozičnou, ale zásadou oficiality. To znamená, že súd sám volí prostriedok, ktorý sa mu javí ako najvhodnejší a vedúci k sledovanému cieľu a pokiaľ zistí, že nesplnenie rozhodnutia o výchove, resp. styku, bolo v súlade s oprávneným záujmom dieťaťa, výkon rozhodnutia neuskutoční a z úradnej povinnosti začne konanie o zmenu pôvodného rozhodnutia o výchove alebo úprave styku. V prípade, ak jednoznačne dospeje k záveru, že nútený výkon rozhodnutia nie je v záujme maloletého dieťaťa, môže zvážiť postup podľa ust. § 109 ods. 2 písm. c) O.s.p. (možnosť prerušenia konania) aj so zreteľom na prebiehajúce konanie vo veci samej (obmedzenie styku, resp. zákaz styku) , aplikácia ktorého v konaniach týkajúcich sa výkonu rozhodnutia o výchove, resp. úprave styku maloletých detí, nie je vylúčená, ako to vyplýva z ust. § 272 ods. 1 O.s.p., podľa ktorého ustanovenia všeobecnej časti o výkone rozhodnutia, konkrétne ani ust. § 251 ods. 3 O.s.p., ktoré vylučuje v prípade výkonu rozhodnutia možnosť prerušenia konania, sa nepoužijú.